मूल्य के विषयगत सिद्धांत की स्वीकार्यता में हालांकि ऑस्ट्रियन संप्रदाय को अन्य संप्रदायों से अलग नहीं किया जा सकता, परंतु आर्थिक विश्लेषण के आर्थिक उपागम में कुछ प्रमुख विशेषताएं अंतर्निहित रहती हैं। इसकी एक प्रमुख विशेषता अनम्य व्यवस्थात्मक स्थिति का होना है। विधियों को लेकर उठे विवाद की चर्चा पहले ही हो चुकी है जिसे मेन्गर ने अपनी 1883 में प्रकाशित पुस्तक में आरंभ किया था। (अब इसका अंग्रेजी में Problems of Economics and Sociology-Urbana University of Illinois, 1963 अनुवाद कर दिया गया है।) ऑस्ट्रियन संप्रदाय द्वारा विकसित आर्थिक विश्लेषण सैद्धांतिक निगमनात्मक विवेचना पर आधारित है तथा ऑस्ट्रियन आर्थिक सिद्धांत में जर्मन ऐतिहासिक संप्रदाय की तुलना में अनुभववाद का बहुत सीमित स्थान है। सामाजिक वातावरण से उत्पन्न होने वाले आर्थिक तथ्य, ऑस्ट्रियन अर्थशास्त्रियों के अनुसार न केवल जटिल हैं वरन् परिवर्तनशील हैं जिनसे भौतिकी के वैज्ञानिकों द्वारा किए जाने वाले उपयोगों की भांति प्रायोगिक विश्लेषण नहीं किया जा सकता। तदनुसार, आर्थिक विश्लेषण में गणित की एक उपकरण के रूप में रीति या विधि के आधार पर ऑस्ट्रियन सिद्धांत की आलोचना की जाती है। ऑस्ट्रियन संप्रदाय में मात्रात्मक संबंधों को नहीं, केवल वैचारिक समझ को ही आर्थिक विज्ञान का अर्थपूर्ण आधार माना जाता है। ऑस्ट्रियन संप्रदाय के जनक मेन्गर न केवल इस पर जोर दिया वरन् अपने द्वारा किए गए कार्य में इसका अनुसरण भी किया। मेन्गर के उत्तरवर्ती अनुयायियों ने भी इसका अनुसरण किया।